Ślonski kopciuszek – Joanna Gryzik
- Starziku, my chcymy bojka! – Poczkejcie, ino sie ôblyka bryle i poszukom wom jakijś płyty DVD… – Starziku, ale my niy chcymy tych gorolskich bojek, my sōm rade tym ślōnskim! – Możno ô utopkach? Niy? Padocie, co jużech wom godoł? A możno ô Kopciuszku? – Starziku! Dyć Kopciuszek to niy ma ślōnsko bojka!
Kopciuszek je ze Zobrza
I tukej byście sie chachli! Tak naprowdy to Kopciuszek niy prziszoł na świat za gōrami i lasami ino we… Zobrzu we 1842 roku. Ja, ja, godka bydzie ô Joance Gryzik, jednyj z nojbardzij niyzwykłych Ślōnzoczek, cerze ôd huciorza (inksze godajōm: komornika, nale to niy ma nojważniejsze) i baby, kero robiła bedinung u samego Karola Godule. Dziousze, keryj pisane było blank ańfachowe żywobycie, a kero wydała sie za prawego hrabie i miyszkała we zomkach i pałacach.
Kwiotki i szlus
Pamiyntocie jak żech pisoł tukej ô Karolu Goduli, maszketnym miljonerze, kerego kożdy sie boł, bo godali, co mo konszachty z diobłami? Tak naprowdy to niy kożdy.
Legynda pado, że roz podleciała do niego mało dziouszka i dała mu kwiotki. Po jakiymuś ôna jedna sie go niy boła i tak napoczła sie ta maszketno gyszichta kamracynio sie Joanki i durś znerwowanego starzika. Gyszichta, kero gibko prziszła ku końcowi, kej Goduli sie umarło. I wtynczos cōłko Europa sie richtiś zdziwowała, bo ta mało dziouszka erbła cōłko fortuna po Karolu! (Spōmna wom ino, co wtynczos to było 2 miljony talarōw, a dzisiej, jakby to przerachować, to by to było 50 mld dolarōw!)
Joanka – biznesbaba
Niyskorzyj cōłkie żywobycie ôd Joanki pomiyniało sie w jedna wielko bojka. Wydano za hrabiego Hansa Ullricha von Schaffgotsch (z kerym żyła szczynśliwie bez piynćdziesiōnt lot i miała sztyry bajtle), przekludziła sie do zomku w Kopicach (jakby ftoś chcioł hań pojechać zoboczyć tyn zomek, to niych sie lepij do pokōj, bo ino sie znerwuje), kaj sztartli nowo ślōnsko dynastio arystokratyczno. Idzie tyż pedzieć, co z małyj Joanki zrobiła sie epno biznesbaba, kero poradziła sie ze srogim finansowym imperium, kere erbła po Goduli.
Wto ji niy zowiści
Mocie jeszcze jedna gyszichta fertiś, coby z nij zrobić hollywoodzki romans, pra? Widzicie ta scyna, kej mało dziouszka leci z kwiotkami do tego starego gizda, kery ponoć godo z diobłami? Abo afy, jake musieli szczylać siostrzyńce ôd Godule, kej im pedzieli, fto erbnōł cōłko fortuna po jejich ujku, na kero ône cichtowali tela lot? A ta cōłko akcja, jak chcieli jōm zaciukać, coby niy erbła tych piyniyndzy, kere na zicher już udali we swojich gowach? I niych mi fto pado terozki, co my sam na Ślōnsku niy mōmy richtiś fajnych gyszichtōw.
Idzie sie dociepnyć
Możno i Joanka Gryzik miała żywobycie, kerego idzie jij zowiścić, nale to, co było niyskorzyj to już je fest ćmawo a ôszkliwo gyszichta. Kej po wojnie, w sztydziystym piōntym, wlyźli sam Poloki i Ruse, frechowne gizdy wyciōngli umrzikōw – Hansa i Joanny – i rozciepali bele kaj to, co z nich ôstało. Terozki znodło sie pora ludzi, kere prziszli ku tymu, co trzeba im zrichtować porzōndne mauzolyjum we kopickim zomku i prawie robiōm na to epno ściepa. Za życio Joanka erbła mocka piyniyndzy, nale terozki boroka potrzebuje piyniyndzy ôd nos. Jakbyście chcieli sie dociepać, to wiyncyj poczytocie na nec-zajcie www.parafiakopice.pl.
bos_Latn szl_Latn szl_Latn szl_Latn szl_Latn szl_Latn szl_Latn als_Latn szl_Latn szl_Latn szl_Latn szl_Latn szl_Latn